Forslag til EUROPA-PARLAMENTETS OG RÅDETS AFGØRELSE om ændring af afgørelse 1419/1999/EF om en fællesskabsaktion vedrørende "Den Europæiske Kulturhovedstad" 2005-2019

(forelagt af Kommissionen)

BEGRUNDELSE

Den europæiske kulturby blev lanceret på initiativ af Melina Mercouri af Ministerrådet den 13. juni 1985 og har til formål at "bidrage til at bringe EU's befolkninger nærmere hinanden". Dette begreb bygger på to grundlæggende kendsgerninger: på den ene side har Europa været og er stadig et usædvanlig rigt og meget varieret kunstnerisk og kulturelt omdrejningspunkt, og på den anden side har byfænomenet spillet en vigtig rolle i dannelsen af og udbredelsen af kendskabet til kulturerne på vort kontinent.

De europæiske kulturbyer er frem til 2004 blevet udvalgt på mellemstatsligt plan; medlemsstaterne valgte enstemmigt, hvilke byer der kunne være værter for arrangementet, og Europa-Kommissionen ydede hvert år et tilskud til den by, der blev udvalgt.

I henhold til afgørelse 1419/1999/EF af 25. maj 1999 [1], der blev vedtaget på grundlag af EF-traktatens artikel 151, ændres proceduren for udvælgelse af byer fra 2005, og de benævnes fremover "europæiske kulturhovedstæder". Den europæiske kulturhovedstad udpeges fremover hvert år af Rådet på grundlag af en henstilling fra Kommissionen, som tager hensyn til udtalelse fra en jury bestående af syv uafhængige højtstående personer, der er eksperter fra den kulturelle sektor. Udvælgelsen sker på grundlag af de kriterier, der er fastlagt i ovennævnte afgørelse.

[1] Europa-Parlamentets og Rådets afgørelse 1419/1999/EF af 25. maj 1999 (EFT L 166 af 1.7.1999).

Fællesskabsaktionen til fordel for arrangementet Europæisk Kulturhovedstad, der blev indført ved afgørelse 1419/1999/EF, har i henhold til artikel 1 til formål "at fremhæve de europæiske kulturers rigdom og mangfoldighed samt deres fælles trwæk og medvirke til at give de europæiske borgere større kendskab til hinanden."

Aktionen skal forfølge følgende specifikke mål:

- fremhæve de fælles europæiske kulturstrømninger, som de berørte byer har givet inspiration til eller har ydet et væsentligt bidrag til

- fremme arrangementer, der involverer kulturarbejdere fra andre byer i medlemsstaterne med henblik på at etablere et varigt kultursamarbejde og fremme deres bevægelighed i Den Europæiske Union

- støtte og udvikle skabende kunst

- sikre, at brede befolkningslag mobiliseres og deltager i projektet

- fremme modtagelse af unionsborgere og den størst mulige udbredelse af arrangementet

- fremme dialogen mellem europæiske kulturer og kulturer i andre dele af verden

- valorisere den historiske arv og byarkitekturen samt livskvaliteten i byen.

Bilag I til afgørelse 1419/1999/EF er en kronologisk oversigt for år 2005-2019 over, hvilken medlemsstat der kan indgive en ansøgning om at blive vært for årets kulturhovedstad, for så vidt angår medlemsstaterne.

I henhold til afgørelsens artikel 2 kan denne kronologiske rækkefølge ændres efter fælles aftale mellem de berørte medlemsstater. Således har Grækenland og Nederlandene byttet plads (2006 forventes at blive europæisk kulturhovedstadsår i Grækenland og 2018 i Nederlandene), som Rådet (kultur/audiovisuelle spørgsmål) noterede sig på sit møde den 28. maj 1998.

I henhold til artikel 6 i afgørelse 1419/1999/EF kan Kommissionen fremsætte forslag til revision af afgørelsen, navnlig for at tilpasse den til EU's udvidelse.

I henhold til tiltrædelsestraktaten, der blev undertegnet i Athen den 16. april 2003, forventes Den Tjekkiske Republik, Republikken Estland, Republikken Cypern, Republikken Letland, republikken Litauen, Republikken Ungarn, Republikken Malta, Republikken Polen, Republikken Slovenien og Den Slovakiske Republik at blive medlemmer af EU og være omfattet af de traktater, som EU bygger på, med ændringer og tilføjelser, på datoen for denne traktats ikrafttræden den 1. maj 2004, på betingelse af at alle ratifikationsdokumenterne er blevet deponeret inden denne dato.

I betragtning af arrangementet Europæisk Kulturhovedstads symbolske betydning og virkning og den interesse, som de nye medlemsstater har udvist for aktionen, forekommer det nødvendigt, at de kan deltage i den uden at skulle afvente en ajourføring af afgørelse 1419/1999/EF, som ville komme til at omfatte en ny kronologisk rækkefølge blandt medlemsstaterne fra år 2020.

Endvidere er det vigtigt ikke at bringe uorden i den rækkefølge, der allerede er fastlagt for ansøgninger fra medlemsstaterne, for udarbejdelsen af ansøgningerne og forslagene til europæiske kulturhovedstæder tager flere år. I henhold til artikel 2 i afgørelse 1419/1999/EF skal staterne i øvrigt indgive ansøgningerne senest 4 år før starten på det pågældende arrangement.

Dette forslag har derfor til formål at indføre et nyt system, hvorefter der hvert år er to medlemsstater, som kan indgive deres ansøgninger om at blive vært for den europæiske kulturhovedstad. Der vil derfor hvert år kunne blive udpeget to hovedstæder i EU på grundlag af artikel 2 i afgørelse 1419/1999/EF og eventuelt en hovedstad i et europæisk tredjeland (artikel 4 i afgørelsen). Det bør bemærkes, at der i henhold til artikel 5 i afgørelse 1419/1999/EF bør være en sammenhæng mellem programmerne i de byer, der er udpeget samme år.

Dette ændringsforslag er blevet udarbejdet efter høring af medlemsstaterne og de tiltrædende lande, der har haft mulighed for at give udtryk for deres ønsker under en uformel høringsrunde lanceret af Kommissionen i de nye medlemsstater i 2003. De øvrige involverede EU-institutioner har ligeledes haft mulighed for at give udtryk for deres støtte til princippet om en sådan ændring.

Denne afgørelse kan blive yderligere ændret.

Kommissionen har således til hensigt allerede nu at undersøge yderligere muligheder for fremover at forbedre proceduren for aktionen Europæiske Kulturhovedstæder ved at lancere en refleksionsrunde i samarbejde med Parlamentet og Rådet vedrørende metoden for udvælgelse af europæiske kulturhovedstæder. Den europæiske dimension i projekterne for de byer, der er blevet udpeget tidligere, er nemlig af og til blevet betragtet som værende relativt begrænset; derfor er det vigtigt sammen at finde muligheder for at forbedre den europæiske merværdi af aktioner på området. Den undersøgelse, Kommissionen lancerede for nylig om europæiske kulturhovedstæder og -byer fra 1995 til 2004, burde kunne give os nyttige oplysninger i så henseende.

Refleksionsrunden skal dog holdes adskilt fra dette forslag til afgørelse, så gennemgangen af det ikke tager for lang tid i betragtning af de nye medlemsstaters nært forestående tiltrædelse.

Endelig skal der i henhold til artikel 6 i afgørelse 1419/1999/EF fremsættes et nyt forslag til ændring af denne afgørelse med henblik på at opføre Bulgarien og Rumænien i oversigten i bilag I i forbindelse med den kommende udvidelse af EU.

Kommissionen foreslår således:

- at ændre artikel 2, stk. 1, og bilag I til afgørelse 1419/1999/EF med henblik på at udbygge den kronologiske rækkefølge og indføre et system, hvorefter to byer i medlemsstaterne hvert år kan udpeges til europæiske kulturhovedstæder.

2003/0274 (COD)

Forslag til EUROPA-PARLAMENTETS OG RÅDETS AFGØRELSE om ændring af afgørelse 1419/1999/EF om en fællesskabsaktion vedrørende "Den Europæiske Kulturhovedstad" 2005-2019

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151,

under henvisning til forslag fra Kommissionen [2],

[2] EUT C [...] af [...], s. [...].

under henvisning til udtalelse fra Regionsudvalget [3],

[3] EUT C [...] af [...], s. [...].

efter proceduren i traktatens artikel 251 [4], og

[4] EUT C af , s. .

ud fra følgende betragtninger:

(1) Europa-Parlamentets og Rådets afgørelse 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005 - 2019 [5] har til formål at fremhæve de europæiske kulturers rigdom og mangfoldighed samt deres fælles træk og medvirke til at give de europæiske borgere større kendskab til hinanden.

[5] EFT L 166 af 1.7.1999, s. 1.

(2) Det fremgår af bilag I til afgørelse 1419/1999/EF, i hvilken kronologisk rækkefølge medlemsstaterne kan indgive deres ansøgninger til dette arrangement. Nævnte bilag omfatter kun de stater, der var medlemmer af EU, da afgørelsen blev truffet den 25. maj 1999.

(3) I henhold til artikel 6 i afgørelse 1419/1999/EF er det muligt at foretage en revision af denne afgørelse, navnlig med henblik på den kommende udvidelse af Unionen.

(4) I betragtning af den næste udvidelse bør de kommende medlemsstater ligeledes inden for kort tid have mulighed for at indgive ansøgninger vedrørende byer som led i arrangementet "Europæisk Kulturhovedstad", uden at det kommer til at berøre den rækkefølge, der er fastlagt for de nuværende medlemsstater, så der fra 2009 til udløbet af denne fællesskabsaktion hvert år kan udpeges to hovedstæder i medlemsstaterne.

(5) Afgørelse 1419/1999/EF bør derfor ændres i overensstemmelse hermed -

TRUFFET FØLGENDE AFGØRELSE:

Artikel 1

Afgørelse 1419/1999/EF ændres således:

1) Artikel 2, stk. 1, affattes således:

"1. En række byer i medlemsstaterne udpeges til "Europæisk Kulturhovedstad" efter tur i den rækkefølge, hvori de er opført i oversigten i bilag I. Til og med 2008 vedrører udpegelsen en by i den i oversigten opførte medlemsstat. Fra 2009 vedrører udpegelsen en by i hver af de i oversigten opførte medlemsstater. Den kronologiske rækkefølge i bilag I kan ændres efter fælles aftale mellem de berørte medlemsstater. De enkelte medlemsstater forelægger efter tur Europa-Parlamentet, Rådet, Kommissionen og Regionsudvalget deres ansøgninger vedrørende en eller flere byer. Dette skal ske senest fire år forud for arrangementets start. Ansøgningen vedlægges eventuelt en anbefaling fra den berørte medlemsstat."

2) Bilag I affattes som angivet i bilaget til denne afgørelse.

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Den anvendes fra ikrafttrædelsesdatoen for tiltrædelsestraktaten af 2003.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

Bilag I

Rækkefølge for udpegelse af europæiske kulturhovedstæder

>TABELPOSITION>